የእናቶችን ጤና ለማሻሻል የሚከናወኑ ተግባራት በታሰበው መልኩ ውጤታማ አለመሆናቸውን የአማራ ክልል ጤና ጥበቃ ቢሮ አስታውቋል፡፡
የእናቶችን ጤና ለማሻሻል እና ከወሊድ ጋር ተያይዞ የሚፈጠር ሞትን ለመቀነስ የተለያዩ ተግባራት እየተከናወኑ መሆኑን ቢሮው አስታውቋል፡፡ ከነዚህ ተግባራት መካከል የወጣቶች ተዋልዶ ጤና አገልግሎት ላይ ትኩረት ከመስጠት ጀምሮ የቤተሰብ ምጣኔ፣ የቅድመ ወሊድ፣ የወሊድ እና ድህረ ወሊድ አገልግሎቶች እየተሰጡ ነው፡፡በተለይም የቤተሰብ ዕቅድ አገልግሎት ብዙ እናቶችን ከበርካታ ችግሮች የሚታደግ በመሆኑ የእናቶችን ጤና ለማሻሻል ከፍተኛ ድርሻ እንደሚወስድ በአማራ ክልል ጤና ጥበቃ ቢሮ የእናቶች ጤና አገልግሎት አስተባባሪ ሲስተር አዲስዘመን ጫኔ ገልጸዋል፡፡ የቤተሰብ ዕቅድ መርሀ ግብር ልጅ መቁጠር እንደሆነ ተደርጎ በተሳሳተ መንገድ መረዳት ይስተዋላል ያሉት ሲስተር አዲስ ዘመን እናቶች በዕቅድ እንዲወልዱ ትልቅ አስተዋጽጾ እንዳለው አብራርተዋል፡፡ አላስፈላጊ ውርጃን እና ከዚህ ጋር ተያይዞ የሚከሰትን ሞትና የጤና ችግር ማስቀረት እንደሚቻልም አስገንዝበዋል፡፡ ለእናቶች ሞት ከፍተኛውን ድርሻ የሚወስደው ከወሊድ በኋላ የሚፈጠር የደም መፍሰስ ነው፡፡  በብዛት ለዚህ የሚጋለጡት ደግሞ ብዙ የወለዱ እናቶች ናቸው፡፡ እንደ ሲስተር ገለጻ የቤተሰብ ዕቅድ መርሀ ግብር የእናቶችን ሞት 30 በመቶ ይቀንሳል ተብሎ ይታመናል፡፡